b'\n_START_ARTICLE_\nBymuseet (Aarhus)\n_START_SECTION_\n1861-1969\n_START_PARAGRAPH_\nBymuseet var ikke det f\xc3\xb8rste lokalhistoriske museum i Aarhus. Allerede i 1861 blev Den historisk-antikvariske Samling i Aarhus (= \xe2\x80\x9dOldkammeret\xe2\x80\x9d) oprettet som det tredje museum uden for K\xc3\xb8benhavn efter museerne i Ribe og Odense. Museet fremviste sin samling af oldsager sammen med Kunstforeningen af 1847 i det dav\xc3\xa6rende r\xc3\xa5dhus, der i dag er omdannet til Kvindemuseet. De to samlinger flyttede i l\xc3\xb8bet af 1870\'erne og -80\'erne sammen til et nyopf\xc3\xb8rt hus i M\xc3\xb8lleengen - den bygning, som senere blev til Huset. Med tiden blev museets navn \xc3\xa6ndret til det mere mundrette Aarhus Museum._NEWLINE_P\xc3\xa5 grund af pladsmangel blev en del af museets samlinger (dem fra historisk tid) overf\xc3\xb8rt til Den Gamle By, som senere ogs\xc3\xa5 overtog st\xc3\xb8rstedelen af museets m\xc3\xb8ntsamling. Da malerisamlingen flyttede ind i de nye lokaler i Vennelystparken, sad Aarhus Museum tilbage i museumshuset med oldsagerne (stenalder til vikingetid), og da denne samling flyttede til det nuv\xc3\xa6rende Moesg\xc3\xa5rd Museum i 1969, oph\xc3\xb8rte museet med at eksistere.\n_START_SECTION_\n1984-2004: Oprettelse\n_START_PARAGRAPH_\nEfter nedl\xc3\xa6ggelsen af Aarhus Museum i 1969 begyndte en r\xc3\xa6kke af byens borgere med borgmester Bernhardt Jensen i spidsen at arbejde for oprettelsen af et nyt bymuseum. Det var dog f\xc3\xb8rst i 1984, at Aarhus Byr\xc3\xa5d gav sin st\xc3\xb8tte til oprettelsen af et bymuseum. Selv om institutionen allerede i 1984 fik en bestyrelse, var det f\xc3\xb8rst i 1992, at man ansatte Lars Holleufer som museumsleder. Derefter \xc3\xa5bnede museet under navnet "Aarhus Bymuseum" den 1. januar 1993 i lokaler, som var indrettet i den tidligere Hammelbanes aarhusianske stationsbygning i Carl Blochs Gade 28. I 1998 blev museet statsanerkendt._NEWLINE_Som f\xc3\xb8lge af, at det gamle Aarhus Museums samlinger i 1969 blev fordelt mellem kunstmuseet, Den Gamle By og Moesgaard Museum, havde Bymuseet ikke p\xc3\xa5 samme m\xc3\xa5de som andre by- og egnsmuseer en stor samling skabt gennem en lang \xc3\xa5rr\xc3\xa6kke. Det lykkedes dog at skabe en samling af genstande fra tiden efter 1850, men n\xc3\xa5r det kom til tiden f\xc3\xb8r da, m\xc3\xa5tte Bymuseet ofte l\xc3\xa5ne sig frem hos andre museer. Af samme grund havde Bymuseet et stort fokus p\xc3\xa5 skiftende s\xc3\xa6rudstillinger frem for en stor permanent udstilling.\n_START_SECTION_\n2004-2010: Bymuseet\n_START_PARAGRAPH_\nI 2004 besluttede bestyrelsen, at Aarhus Bymuseum skulle b\xc3\xa6re det mere mundrette navn Bymuseet. I den forbindelse fik man lavet et nyt logo, tegnet af arkitekt Jesper Jan, som blev offentliggjort den 29. januar 2005 i Musikhuset Aarhus, hvor man ogs\xc3\xa5 viste alle de \xc3\xb8vrige, indkomne forslag._NEWLINE_Ligeledes i 2005, den 19. august, \xc3\xa5bnede man et nyt udstillingshus tegnet af Exners Tegnestue A/S. Huset er en forskudt tilbygning p\xc3\xa5 1200 m\xc2\xb2 til den oprindelige baneg\xc3\xa5rd. Museet fremtr\xc3\xa6der nu med to vidt forskellige facader. Mod gaden og genbohusene ser man en stor murflade i r\xc3\xb8de sten og med et markant indgangsparti, men mod det gr\xc3\xb8nne omr\xc3\xa5de og Aarhus \xc3\x85 fremtr\xc3\xa6der museet som et glashus, hvis facade er delvist d\xc3\xa6kket af en tr\xc3\xa6lamel sk\xc3\xa6rm, der filtrerer lys og begr\xc3\xa6nser udkig og indkig. _NEWLINE_Museet havde i bygningen en fast udstilling om Aarhus\xc2\xb4 historie i nyere tid samt en model af Aarhus anno 2005. Den viste alle bygninger i byen inden for Ringgaden i st\xc3\xb8rrelsen 1:1000. Modelhusene blev lavet i p\xc3\xa6retr\xc3\xa6 af Otto Baake og J\xc3\xb8rgen Risum. Museet havde desuden fokus p\xc3\xa5 Aarhus\' arbejderbev\xc3\xa6gelse._NEWLINE_Den 21. maj 2008 vedtog Aarhus Byr\xc3\xa5d at fusionere Bymuseet og Bes\xc3\xa6ttelsesmuseet i Aarhus 1940-45.\n_START_SECTION_\n2010-2011: Fusion med Den Gamle By\n_START_PARAGRAPH_\nByr\xc3\xa5det vedtog i september 2010, som en del af et budgetforlig, at Bymuseet skulle flytte til Den Gamle By, hvilket blev gennemf\xc3\xb8rt i sensommeren 2011. Samtidig blev det besluttet, at Bymuseets tidligere bygning skulle s\xc3\xa6lges. Bygningen har imidlertid fundet anvendelse som et medborgerhus og frivillig-center og er omd\xc3\xb8bt til Folkestedet.'